text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 13 юни 2014 година
  относно съответствието на европейските стандарти EN 15649-1:2009+A2:2013 и EN 15649-6:2009+A1:2013 за артикули за свободно време, използвани за плуване във вода, с общото изискване за безопасност на Директива 2001/95/ЕО на Европейския парламент и на Съвета и публикуването на данните за тези стандарти в Официален вестник на Европейския съюз
  (текст от значение за ЕИП)
  (2014/359/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по-специално член 4, параграф 2, първа алинея от нея,
  като има предвид, че:
  (1)
  Съгласно член 3, параграф 1 от Директива 2001/95/ЕО от производителите се изисква да пускат на пазара само безопасни продукти.
  (2)
  В съответствие с член 3, параграф 2, втора алинея от Директива 2001/95/ЕО даден продукт се счита за безопасен по отношение на рисковете и категориите рискове, обхванати от приложимите национални стандарти, когато той е в съответствие с доброволните национални стандарти, които транспонират европейските стандарти, чиито данни са били публикувани от Комисията в Официален вестник на Европейския съюз съгласно член 4, параграф 2 от посочената директива.
  (3)
  Съгласно член 4, параграф 1 от Директива 2001/95/ЕО европейските стандарти се установяват от европейските органи по стандартизация след възлагане на мандат от Комисията.
  (4)
  Съгласно член 4, параграф 2 от Директива 2001/95/ЕО Комисията следва да публикува данните на тези стандарти.
  (5)
  На 21 април 2005 г. Комисията прие Решение 2005/323/ЕО относно изисквания за безопасност, отговарящи на европейските стандарти за плаващи артикули за отдих за употреба върху или във вода, съгласно Директива 2001/95/ЕО на Европейския парламент и на Съвета (2).
  (6)
  На 6 септември 2005 г. Комисията възложи мандат М/372 на европейските органи по стандартизация за изготвянето на европейски стандарти, насочени към основните рискове, свързани с артикулите за свободно време, използвани за плуване във вода, а именно, удавяне или предотвратено в последния момент удавяне, както и други рискове, свързани с проектното решение на продукта, като например отнасяне от течението или вятъра, невъзможност лицето, ползващо продукта, да се държи за него, падане отвисоко, заклещване или заплитане над или под повърхността на водата, внезапна загуба на плавателност, преобръщане, хипотермичен шок, както и рисковете, свързани с тяхното използване, като сблъскване и удар, и рисковете, свързани с ветрове, течения, приливи и отливи.
  (7)
  Европейският комитет по стандартизация (CEN) прие поредица от европейски стандарти (EN 15649 части 1-7) за артикулите за свободно време, използвани за плуване във вода, в отговор на мандата от Комисията; на 18 юли 2013 г. Комисията прие Решение за изпълнение 2013/390/ЕС (3), с което се утвърждава, че стандартите EN 15649 (части 1-7) за артикулите за свободно време, използвани за плуване във вода, отговарят на общото изискване за безопасност на Директива 2001/95/ЕО по отношение на рисковете, които обхващат, и публикува данните на тези стандарти в серия C на Официален вестник на Европейския съюз.
  (8)
  Впоследствие CEN преразгледа следните европейски стандарти относно артикулите за свободно време, използвани за плуване във вода: EN 15649-1:2009+A2:2013 и EN 15649-6:2009+A1:2013.
  (9)
  Европейските стандарти EN 15649-1:2009+A2:2013 и EN 15649-6:2009+A1:2013 отговарят на мандат M/372 и са в съответствие с общото изискване за безопасност на Директива 2001/95/ЕО. Техните данни следва да бъдат публикувани в Официален вестник на Европейския съюз.
  (10)
  Мерките, предвидени в настоящото решение, са в съответствие със становището на комитета, учреден съгласно Директива 2001/95/ЕО,
  ПРИЕ НАСТОЯЩОТО РЕШЕНИЕ:
  Член 1
  Следните европейски стандарти отговарят на общото изискване за безопасност на Директива 2001/95/ЕО за рисковете, които обхващат:
  а)
  EN 15649-1:2009 + A2:2013 „Артикули за свободно време, използвани за плуване във вода - Част 1: Класификация, материали, общи изисквания и методи за изпитване“;
  б)
  EN 15649-6:2009 + A1:2013 „Артикули за свободно време, използвани за плуване във вода - Част 6: Допълнителни специфични изисквания за безопасност и методи за изпитване на устройства от клас D“.
  Член 2
  Данните на стандартите EN 15649-1:2009+A2:2013 и EN 15649-6:2009+A1:2013 се публикуват в серия С на Официален вестник на Европейския съюз.
  Член 3
  Настоящото решение влиза в сила на двадесетия ден след деня на публикуването му в Официален вестник на Европейския съюз.
  Съставено в Брюксел на 13 юни 2014 година.